**A szakértői feladatokhoz kapcsolódó jogok és kötelezettségek**

A Tempus Közalapítvány a pályázatok kiválasztása, a projektmegvalósítás nyomon követése, ellenőrzése, valamint a projektek eredményességének értékelése során külső szakértők közreműködését veszi igénybe.

**A pályázatokhoz és projektmegvalósításhoz kapcsolódóan**

**A szakértői közreműködés célja:**

* a független, pártatlan megítélés
* a szakmai tartalom minőségi elbírálása.

**A szakértői közreműködés formái:**

* értékelés és bírálat
  + a pályázatok kiválasztása során
  + a projektek időközi és záróbeszámolójának bírálata kapcsán,
* értékelés és javaslattétel
  + a szerződés-előkészítés folyamatában,
  + a projektek megvalósításának nyomon követése során.

A szakértő közvetlenül a Tempus Közalapítvány számára végzi munkáját, a felkérésben megfogalmazottak, a vállalkozói szerződésben szereplő feltételek a bírálati folyamat és az ide kapcsolódó dokumentumokban szereplő elvárásoknak megfelelően.

A pályázóval, projektgazdával a Tempus Közalapítvány áll szerződéses munkakapcsolatban.

A szakértő véleményét az Tempus Közalapítvány számára fogalmazza meg, a Tempus Közalapítvány a saját álláspontját a szakértői vélemény figyelembe vételével alakítja ki, és fogalmazza meg a pályázó számára.

A Tempus Közalapítvány joga és kötelessége, hogy a pályázót / projektgazdát tájékoztassa (pl. pályázati döntésről, illetve pályázatok, beszámolók bírálati eredményéről), esetleges módosítási, változtatási igényekről egyeztessen.

**A közreműködő szakértő kiválasztása**

A Tempus Közalapítvány évente felhívást jelentet meg azzal a céllal, hogy széleskörű együttműködő szakértői kört alakítson ki, illetve bővítse és frissítse a meglévő szakértői adatbázisát. A benyújtott pályázatok bírálata alapján a Tempus Közalapítvány kuratóriuma dönt a szakértői körbe való felvételről.

Az eseti munkákra a Tempus Közalapítvány érintett egységének csoportvezetője választja ki a felkért szakértőket, az eljárásrendbeli tájékozottság és a szakmai tapasztalatok alapján, az összeférhetetlenség elkerülése elvének szem előtt tartásával.

**Az eseti együttműködés feltétele minden esetben a függetlenség / pártatlanság.**

Kizáró tényező:

* ha a szakértő pártatlanságát személyes kapcsolat, korábbi vagy fennálló formális illetve informális munkakapcsolat akadályozza,
* minden olyan eset, mely a Tempus Közalapítvány és/vagy a szakértő megítélése szerint lehetetlenné teszi független vélemény megfogalmazását.

A pályázatok bírálata során **további kizáró feltétel**, ha a szakértő az adott felhíváshoz kapcsolódó pályázat kidolgozásában formálisan vagy informálisan közreműködött.

A pártatlanság fennállásáról a Tempus Közalapítvány munkatársai szóbeli nyilatkozatot kérnek a szakértőtől az eseti munkára való felkérés előzetes egyeztetése során, melyet a szakértő a szerződés aláírásával írásban erősít meg. Pályázatok bírálata esetén a Tempus Közalapítvány a konkrét felkérést megelőzően külön nyilatkozatot kér a pártatlanság eseteiről a bírálatra kiadott pályázatok kapcsán.

**Egyéb szakértői tevékenységhez kapcsolódó kötelezettségek**

Szellemi termék létrehozása (pl. szakmai anyag készítése, kutatás elvégzése, cikk megírása, előadás megtartása) esetén a szakértő nyilatkozik arról, hogy a saját szellemi termékét létrehozza, és díjazás fejében átadja a Tempus Közalapítványnak, mint megrendelőnek. A Tempus Közalapítvány a továbbiakban a létrehozott anyagot a szakértő nevének feltüntetésével használja.

A szakértő nyilatkozik arról, hogy tudomása szerint a megrendelt anyag átadásakor az anyagra más, harmadik személy szerzői joga nem áll fent

Konferencián, előadáson, a Tempus Közalapítvány által felkért szakértőként szakmai tudása legjavát nyújtja. A rábízott technikai eszközök épségét óvja, egyéb a rendelkezésére bocsájtott dokumentumokat hiánytalanul visszajuttatja a közalapítvány munkatársainak.

**Általános feladatok és kötelezettségek**

**A Tempus Közalapítvány**

* a feladat elvégzéséhez szükséges dokumentumokat időben és hiánytalanul a szakértő rendelkezésére bocsátja,
* igény esetén további adatokkal, információkkal látja el a szakértőt,
* a teljesítés megkezdése előtt legalább 1 héttel megküldi e-mailben vagy postán a szakértőnek a vonatkozó szerződést - amennyiben a szakértő azt személyesen nem tudja aláírni az TKA székhelyén a teljesítés megkezdése előtt. A szakértői szerződések meglétét az egyes csoportoknál az erre kijelölt munkatárs ellenőrzi,
* a szerződés szerinti számla összegét, az áfatörvény és számviteli törvény előírásainak megfelelő számla esetén, annak kézhezvételét követő 30 napon belül a szakértő bankszámlájára átutalja.

**A szakértő**

* köteles a számára megküldött szerződést a teljesítés megkezdése előtt a Közalapítvány számára aláírva visszajuttatni,
* köteles feladatát pontosan, lelkiismeretesen a megadott határidőre teljesíteni,
* a tudomására jutott adatokat kizárólag a feladat elvégzése érdekében használja,
* köteles a feladatához kapcsolódó jelszavakat, kódokat titkosan kezelni és gondoskodni arról, hogy azok más személy tudomására ne jussanak,
* köteles a feladatvégzése során tudomására jutott információkat, adatokat – különös tekintettel a személyes adatokra – bizalmasan kezelni, azokat illetéktelen személy számára semmilyen körülmények között nem adja ki,
* köteles a dokumentációkat a bírálati folyamat befejeztével hiánytalanul visszaszolgáltatni,
* tudomásul veszi, hogy a dokumentációk másolása, továbbadása, illetőleg az információk értékelési folyamaton kívüli felhasználása tilos.